Tuba

An tuba sarong inomon alkoholiko na gibo hale sa tagok nin burak kan niyog. Kun an paggibo nin inomon hale sa tubo, ini inaapod nang "intos" asin  kun hale sa bagas, inaapod na ining "pangasi". Nakakagibo pa man nin tuba sa ibang mga tinanom na palma, arog kan palma datilera asin palmyra. Kun an tuba pabayaan na mag'alsom pirang aldaw, ini nagigin nang suka.

An inomon na ini uso sa Aprika asin Asya. Sa Filipinas, ini pinapahaloy na saray saka binubuntogan kan ubak nin lawaan na nakolor pula asin inaapod ining "bahal" (kun  nabuntog anom na bulan) asin "bahalina" kun nabuntog nin saro o duwang taon na. Kun an tuba pinapakala'kaga' asin an ga'not kaini (alintoto) pinapahuros sa sarong kaagan, ini nagigin nang "lambanog".

Pagkua nin tuba sa niyog

An burak, na inaapod igdi sa bikol na "omlong" kan niyog kun dai pa naburuka (hitsurang baroto) tinatakras saka pinapaduko asin tinotongodan sa irarom kaini nin patetean. Magdamlag na halaton sagkod na maubos an tagok tumuro sa kaka'gan. Sunod na aga, pwede nang ibaba an kaagan ta pano na ini kan inaapod nang tuba. Mas masiram daa kun ini pahaponan ta lataw na an hamis saka nagsasarosagitsit pa pagkinalo'kago'.

Sa pagbalidya kaini, uso igdi sa bikol an pagkaag kaini sa bi'as nin kawayan na ginigibohan kakaptan; an apod kaini darikon.

Mga arapodan kan tuba sa iba-ibang lugar:

Nigeria - emu, nkwu, oguro
Democratic Republic of Congo - nsamba
Ghana - nsafufuo
Habagatan Indya - kallu
Cameroon - matango
Amnayan nin Sumatra, Indonesya - tuak
Kenya (Mijikenda) - mnazi
Sabah, Borneo - goribon

Mga panluwas na takod
  Kun pano paggibo nin tuba. Kinua 27-04-15.
  Pagkua kan tagok sa palma. Kinua 27-04-15.

Toltolan 

Mga inomong alkoholiko